Αθλητικός Όμιλος Αγία Νάπα

Ο Αθλητικός Όμιλος Αγία Νάπα είναι κυπριακή ποδοσφαιρική ομάδα από την Αγία Νάπα της επαρχίας Αμμοχώστου. Ιδρύθηκε το 1990. Μετράει 4 συμμετοχές στην Α΄ κατηγορία. Χρώματα της ομάδας είναι το πορτοκαλί και το μαύρο.

 Ο Αθλητικός Όμιλος Αγία Νάπα δημιουργήθηκε στις 14 Ιουλίου 1990 από τη συγχώνευση των σωματείων ΑΠΕΑΝ (Αθλητική Ποδοσφαιρική Ένωση Αγίας Νάπας) και ΕΝΑΝ (Ένωση Νέων Αγίας Νάπας). Στο πρωτάθλημα Δ΄ κατηγορίας 1989-90 η ΑΠΕΑΝ είχε κερδίσει την άνοδο της στη Γ΄ κατηγορία και έτσι ο Α.Ο. Αγία Νάπα πήρε τη θέση της στο πρωτάθλημα Γ΄ κατηγορίας 1990-91. Τη δεκαετία του 1990 η ομάδα παρέμεινε στη Γ΄ κατηγορία, με εξαίρεση μια περίοδο. Την περίοδο 1994-95 κατέκτησε τη δεύτερη θέση του πρωταθλήματος Γ΄ κατηγορίας και προβιβάστηκε στη Β΄ κατηγορία. Την περίοδο 1995-96 τερμάτισε στην τελευταία θέση του πρωταθλήματος Β΄ κατηγορίας και υποβιβάστηκε.Τις περιόδους 1996-97 και 1997-98 διεκδίκησε την επάνοδο της στη Β΄ κατηγορία αλλά περιορίστηκε στην τέταρτη θέση και παρέμεινε στη Γ΄ κατηγορία (προβιβάζονταν οι πρώτες τρεις ομάδες). Την περίοδο 2001-02 βρέθηκε στη δεύτερη θέση του πρωταθλήματος και εξασφάλισε την άνοδο της στη Β΄ κατηγορία. Ακολούθησαν 4 συνεχόμενες παρουσίες στη Β΄ κατηγορία με την ομάδα να τερματίζει την περίοδο 2002-03 στην 6η θέση, την περίοδο 2003-04 στην 9η θέση, την περίοδο 2004-05 στην 5η θέση και την περίοδο 2005-06 στην 3η θέση, εξασφαλίζοντας παράλληλα και το εισιτήριο ανόδου στην Α΄ κατηγορία για πρώτη φορά στην ιστορία της. Στην πρώτη παρουσία της στην ανώτατη κατηγορία, την περίοδο 2006-07, η ομάδα τερμάτισε στη 13η και προτελευταία θέση, με απολογισμό 4 νίκες, 8 ισοπαλίες και 14 ήττες. Εξασφάλισε συνολικά 20 βαθμούς και είναι μέχρι σήμερα η καλύτερη πορεία της στο πρωτάθλημα. Μάλιστα, κατάφερε να αποσπάσει θετικά αποτελέσματα από τις παραδοσιακές, μεγάλες ομάδες του πρωταθλήματος. Ξεκίνησε το πρωτάθλημα με θετικά αποτελέσματα. Την πρώτη αγωνιστική κατάφερε να αποσπάσει ισοπαλία από την Ανόρθωση εκτός έδρας (1-1). Τη δεύτερη αγωνιστική έφερε ισοπαλία εντός έδρας με τον Εθνικό Άχνας (1-1) για να ακολουθήσει ακόμη μια εκτός έδρας επιτυχία, αποσπώντας ισοπαλία 1-1 με την Ομόνοια εκτός έδρας. Ακολούθησαν η εντός έδρας ισοπαλία με τον Ολυμπιακό (0-0) για την 6η αγωνιστική και οι εκτός έδρας ισοπαλίες με την ΑΕΠ (1-1) την 7η αγωνιστική και με τη Νέα Σαλαμίνα (1-1) την 9η αγωνιστική. Τη δέκατη αγωνιστική κατάφερε να αποσπάσει εντός έδρας ισοπαλία από τον ΑΠΟΕΛ (2-2). Την 13η αγωνιστική και τελευταία του πρώτου γύρου του πρωταθλήματος κατάφερε να πετύχει την πρώτη της νίκη. Στις 2 Δεκεμβρίου 2006 κέρδισε εντός έδρας τον Άρη με 4-1. Την 15η αγωνιστική έφερε εκτός έδρας ισοπαλία με τον Εθνικό Άχνας (2-2). Τη 16η αγωνιστική κατάφερε να κερδίσει εντός έδρας την Ομόνοια με 2-1. Τη 18η αγωνιστική κέρδισε την ΕΝΠ με 2-1 στην κοινή τους έδρα. Την 20ή αγωνιστική πέτυχε την τελευταία νίκη της κερδίζοντας εντός έδρας την ΑΕΠ με 3-1.Την περίοδο 2007-08 τερμάτισε στην 7η θέση του πρωταθλήματος Β΄ κατηγορίας. Ωστόσο, είχε πολύ καλή παρουσία στο κύπελλο Κύπρου, καθώς έφτασε μέχρι τα προημιτελικά της διοργάνωσης (δύο όμιλοι των 4 ομάδων), αποκλείοντας στους προηγούμενους γύρους μεταξύ άλλων την ΑΕΚ Λάρνακας και τη Δόξα Κατωκοπίας που συμμετείχαν στην Α΄ κατηγορία. Στον όμιλο της τερμάτισε στην 3η θέση, πίσω από Ανόρθωση και ΑΠΟΕΛ (οι οποίοι στη συνέχεια αγωνίστηκαν μεταξύ τους στον τελικό της διοργάνωσης), αφήνοντας στην 4η θέση τον Άρη που συμμετείχε στην Α΄ κατηγορία. Στους ομίλους εξασφάλισε 6 βαθμούς σε 6 αγώνες κερδίζοντας μία φορά τον ΑΠΟΕΛ εντός έδρας (1-0) και μία φορά τον Άρη εκτός έδρας (2-0).Την επόμενη περίοδο τερμάτισε στην 8η θέση του πρωταθλήματος Β΄ κατηγορίας. Την περίοδο 2009-10 τερμάτισε στη 13η θέση και υποβιβάστηκε στη Γ΄ κατηγορία. Την περίοδο 2010-11 εξασφάλισε την 3η θέση και την επιστροφή της στη Β΄ κατηγορία. Την περίοδο 2011-2012 κατέκτησε τον πρώτο τίτλο στην ιστορία της καθώς τερμάτισε στην πρώτη θέση του πρωταθλήματος Β΄ κατηγορίας.Την περίοδο 2012-13 συμμετείχε για δεύτερη φορά στην Α΄ κατηγορία. Ωστόσο, τερμάτισε και πάλι στη 13η θέση και υποβιβάστηκε. Πέτυχε μόνο 2 νίκες (εντός με Εθνικό Άχνας και εκτός με Αλκή) και 2 ισοπαλίες (εντός έδρας με ΑΕΚ και Ολυμπιακό). Ωστόσο, την περίοδο αυτή κατάφερε να φτάσει και πάλι μέχρι τα προημιτελικά του κυπέλλου Κύπρου, όπου αποκλείστηκε από τον μετέπειτα κυπελλούχο Απόλλωνα.Την περίοδο 2013-14 κέρδισε και πάλι το πρωτάθλημα της Β΄ κατηγορίας και εξασφάλισε τη συμμετοχή της για το πρωτάθλημα Α΄ κατηγορίας την περίοδο 2014-15. Στο πρώταθλημα αυτό κατάφερε να τερματίσει στη δέκατη θέση και να παραμείνει στην ανώτατη κατηγορία για δεύτερη συνεχόμενη περίοδο. Την περίοδο 2019-20 ο Α.Ο. Αγίας Νάπας συμμετείχε στη Β΄ κατηγορία 2019-20. Λόγω της Πανδημίας του κορονοϊού το πρωτάθλημα αρχικά ανεστάλη και στη συνέχεια διεκόπη. Την περίοδο 2020-21 τερμάτισε στην τέταρτη θέση του πρωταθλήματος Β΄ κατηγορίας. Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως την περίοδο 2020-21 καθώς και στις διοργανώσεις κυπέλλου έως και την περίοδο 2020-21. Η ομάδα χρησιμοποιεί ως έδρα το Δημοτικό Στάδιο Αγίας Νάπας στην Αγία Νάπα. Έχει χωρητικότητα 2000 θεατές. Για τις περιόδους που αγωνίστηκε στην Α΄ κατηγορία, χρησιμοποίησε ως έδρα το Στάδιο Τάσος Μάρκου, στο γειτονικό Παραλίμνι, με χωρητικότητα 5800 θέσεις, επειδή το Δημοτικό Στάδιο Αγίας Νάπας δεν πληροί τις προδιαγραφές για αγώνες Α΄ κατηγορίας. Επίσης, εκτός του Δημοτικού Σταδίου Αγίας Νάπας, κατά την περίοδο 2020-21 χρησιμοποιεί και το Στάδιο Τάσος Μάρκου για επιλεγμένο αριθμό παιχνιδιών. Πρωταθλήματα Β΄ κατηγορίας (2): 2012, 2014 «Αγία Νάπα: Το παραμύθι συνεχίζεται...». www.balla.com.cy. Αρχειοθετήθηκε από το πρωτότυπο στις 10 Νοεμβρίου 2015. Ανακτήθηκε στις 10 Νοεμβρίου 2015. Κυριάκου, Άκης (13 Απριλίου 2014). «Στα «σαλόνια» για τρίτη φορά η Αγία Νάπα». www.balla.com.cy. Αρχειοθετήθηκε από το πρωτότυπο στις 10 Νοεμβρίου 2015. Ανακτήθηκε στις 10 Νοεμβρίου 2015. Γαβριηλίδης, Μιχάλης· Παπαμωυσέως, Στέλιος (2001). Ένας αιώνας Κυπριακό ποδόσφαιρο. Λευκωσία: Ο Συγγραφέας. ISBN 9963-8720-1-8. Παπαμωυσέως, Στέλιος (2013). Από την ενοποίηση... στ' αστέρια (Κυπριακό ποδόσφαιρο 1953-2013). Λευκωσία: Ο Συγγραφέας. Ποδόσφαιρο στην Κύπρο Προφίλ στην ιστοσελίδα της Κυπριακής Ομοσπονδίας Ποδοσφαίρου Α.Ο. Αγία Νάπα στο Facebook «Η ιστορία και η εξέλιξη στα σήματα των κυπριακών ομάδων». ΡΕΠΟΡΤΕΡ. Αρχειοθετήθηκε από το πρωτότυπο στις 4 Ιουλίου 2017. Ανακτήθηκε στις 4 Ιουλίου 2017.